UAB Šviesa

UAB **Šviesa** – didžiausia Lietuvos vadovėlių ir mokomosios literatūros leidykla. Įsikūrusi Kaune, Vytauto prospektas 29, LT-44352.

## Istorija
Įkurta 1945 m. vietoje Lietuvos TSR valstybinės leidyklos. Iki 1964 m. vadinosi Valstybine pedagoginės literatūros leidykla. 1964 m. vasario 12 d. suteiktas „Šviesos“ vardas, įtvirtintas firminis leidyklos ženklas – dailininko Gedimino Pempės sukurtas žingsniuojantis mokinukas su kuprine ant pečių.

Pokario metais buvo leidžiami tik iš rusų kalbos išversti vadovėliai. XX a. 8-to dešimtmečio pradžioje jau pusę „Šviesos“ leidinių sudarė lietuvių autorių parengti vadovėliai. Be vadovėlių ir kitos pedagoginio profilio literatūros, sovietmečiu „Šviesa“ leido populiarių knygų serijas „Žinių pasaulyje“, „Renkamės profesiją“, „Skaitom užsienio kalba“ ir kt.

Nuo 1995 m. akcinė bendrovė. Nuo 1996 m. turi 4 redakcijas (filologijos, gamtos, istorijos ir estetikos, leidinių lenkų k.). 2002 m. kontrolinį „Šviesos“ akcijų paketą įsigijo leidykla „Alma littera“. 2002 m. įkurtas „Šviesos“ Pardavimų, rinkodaros ir logistikos centras (PRLC) rūpinasi leidyklų „Alma littera“ ir „Šviesa“ leidinių reklama, pardavimu ir paskirstymu užsakovams. 2003 m. rugsėjo mėn. PRLC inicijavo pirmąjį knygų pardavimo projektą „Knygų klubas“.

1945–2005 m. išleido beveik 16 tūkstančių leidinių bendru 262 mln. 420 tūkst. egzempliorių tiražu.

2022 m. Knygų leidybos ir prekybos įmonių grupė „Alma littera“ pardavė vadovėlių ir mokomosios literatūros leidyklą „Šviesa“ investicijų bendrovei „Žabolis ir partneriai“.

## Veikla
Leidžia vadovėlius, jų komplektų dalis, mokomąją, metodinę, pažintinę, ikimokyklinio ir priešmokyklinio ugdymo literatūrą, knygas tėvams, pedagogams, plačiajai visuomenei. Bendradarbiauja su daugiau nei 30 pasaulio leidyklų, siūlo leidinių, verčiamų iš anglų, vokiečių, italų, lenkų ir kitų kalbų. Didžiąją dalį leidyklos leidžiamos mokomosios literatūros rengia šalies autoriai.

Naujausia „Šviesos“ veiklos sritis – elektroninė leidyba: specializuoti elektroniniai žodynai (rusų-lietuvių bei lietuvių-rusų žodynas LIRUS), žaidimai su užduotimis („Šaltinėlis“, „Užduočių kraitelė“), integruotas istorijos kursas „Lietuva ir pasaulis“ ir kt.

Leidyklos vadovėliai ir kiti Lietuvos kultūrai ir švietimui reikšmingi leidiniai yra pelnę nemaža apdovanojimų: Lietuvos Respublikos švietimo ir mokslo ministerijos I ir II premiją, Lietuvių fondo premiją, Knygos meno konkurso diplomą. „Šviesa“ yra Europos mokomosios literatūros leidėjų asociacijos ir Lietuvos leidėjų asociacijos narė.

## Leidiniai
* Vadovėliai ir jų komplektų dalys
* Vadovėliai ir pratybų sąsiuviniai nacionalinių mažumų mokykloms
* Vadovėliai ir pratybų sąsiuviniai specialiųjų poreikių mokiniams
* Kita mokomoji literatūra, glaudžiai susijusi su mokymo procesu
* Ikimokyklinio, priešmokyklinio ir pradinio ugdymo leidiniai
* Informacinė ir pažintinė literatūra
* Leidiniai tėvams, pedagogams, plačiajai visuomenei
* Mokomosios ir pažintinės kompiuterinės priemonės

## Direktoriai
* 1945–1947 m. Jonas Glemža
* 1947 m. Juozas Blažaitis
* 1947–1958 m. Pranas Ulevičius
* 1958–1962 m. Vincentas Žemaitis
* 1962–1980 m. Bronius Saulis
* 1980–2002 m. Jonas Barcys
* 2002–2005 m. Vaidotas Gadliauskas
* 2005–2010 m. Arūnas Butkus
* 2010–2012 m. Asta Verkienė
* 2012–2014 m. Alfredas Ramanauskas
* 2014–2015 m. Daiva Bartninkienė
* 2015–2019 m. Jurgita Nacevičienė
*2019–2022 m. Milda Juonė
*2022 m. Edgaras Jasalinis (TAMO grupė)

## Vyriausieji redaktoriai
* 1945–1948 m. Aleksandras Juška
* 1948–1951 m. Juozas Stanišauskas
* 1951–1952 m. Jonas Reika
* 1953–1954 m. Antanas Peckus
* 1954–1958 m. Robertas Vadys
* 1958–1962 m. Bronius Saulis
* 1963–1968 m. Domicėlė Galnaitytė
* 1968–1980 m. Jonas Barcys
* nuo 1980 m. Stanislovas Petrauskas
* 2002–2011 m. Lidija Rasimavičienė

## Šaltiniai

## Nuorodos
* Leidyklos „Šviesa“ svetainė